NARIADENIE KOMISIE (ES) č. 1170/2009
z 30. novembra 2009,
ktorým sa mení a dopĺňa smernica Európskeho parlamentu a Rady 2002/46/ES a nariadenie Európskeho parlamentu a Rady (ES) č. 1925/2006, pokiaľ ide o zoznamy vitamínov a minerálnych látok a ich foriem, ktoré možno pridávať do potravín vrátane výživových doplnkov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (1), a najmä na jej článok 4 ods. 5,
so zreteľom na nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (2), a najmä na jeho článok 3 ods. 3,
po porade s Európskym úradom pre bezpečnosť potravín,
keďže:
(1)
V prílohách I a II k smernici 2002/46/ES sa uvádzajú zoznamy vitamínov a minerálnych látok a v prípade každého z nich aj formy, ktoré možno použiť na výrobu výživových doplnkov. Zmeny v týchto zoznamoch sa prijímajú v súlade s požiadavkami stanovenými v článku 4 uvedenej smernice a v súlade s postupom uvedeným v jej článku 13 ods. 3.
(2)
V prílohách I a II k nariadeniu (ES) 1925/2006 sa uvádzajú zoznamy vitamínov a minerálnych látok a v prípade každého z nich aj formy, ktoré možno pridávať do potravín. Zmeny v týchto zoznamoch sa prijímajú v súlade s požiadavkami stanovenými v článku 3 uvedeného nariadenia a v súlade s postupom uvedeným v jeho článku 14 ods. 3.
(3)
Európsky úrad pre bezpečnosť potravín vyhodnotil nové formy vitamínov a minerálnych látok. Látky, v prípade ktorých bolo vydané priaznivé vedecké stanovisko a sú splnené požiadavky ustanovené v smernici 2002/46/ES a v nariadení (ES) č. 1925/2006, by sa mali doplniť do príslušných zoznamov v uvedených predpisoch.
(4)
Konzultovalo sa so zainteresovanými stranami a predložené pripomienky sa vzali do úvahy.
(5)
V nadväznosti na vedecké hodnotenie Európskeho úradu pre bezpečnosť potravín je vhodné určiť špecifikácie pre niektoré formy vitamínov a minerálnych látok na účely ich identifikácie.
(6)
Smernica 2002/46/ES a nariadenie (ES) č. 1925/2006 by sa preto mali zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prílohy I a II k smernici 2002/46/ES sa nahrádzajú príslušnými textami v prílohách I a II k tomuto nariadeniu.
Článok 2
Nariadenie (ES) č. 1925/2006 sa mení a dopĺňa takto:
1.
V prílohe I sa do zoznamu v bode 2 dopĺňa slovo „BÓR“.
2.
Príloha II sa nahrádza textom v prílohe III k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. novembra 2009